תזמורת הבארוק ירושלים פותחת את עונת הקונצרטים 2026–2027
אסתר, תמר ויהודית
שלוש נשים מן המורשת היהודית, שלושה סיפורים של כוח, תעוזה וגורל
ובכורה עולמית ליצירה חדשה מאת המלחינה חנה אג'יאשווילי!
 31 באוקטובר עד 3 בנובמבר 2026 | חיפה, ירושלים, תל אביב וגבעת ברנר
תזמורת הבארוק ירושלים פותחת את עונת הקונצרטים החדשה עם "אסתר, תמר ויהודית", תוכנית המוקדשת לשלוש דמויות נשיות בולטות מן המורשת היהודית, שסיפוריהן זכו לפרשנויות מוזיקליות לאורך הדורות. בניצוחו של דוד שמר ובהשתתפות חמישה סולנים מהארץ ומחו"ל, יפגיש הקונצרט יצירות מתקופת הבארוק עם יצירה חדשה שנכתבה במיוחד עבור התזמורת "ותאמר תמר ליהודה" מאת המלחינה חנה אג'יאשווילי, שתבוצע בבכורה עולמית.
במרכז התוכנית עומדות שלוש נשים שפעלו במציאות של מאבקי כוח, סכנה והכרעות גורליות. אסתר, המלכה שהצליחה להציל את עמה; תמר, שבחרה לפעול כדי לשנות את גורלה; ויהודית, הגיבורה שהצילה את בני עמה באמצעות תושייה ותעוזה. סיפוריהן, שנכתבו לפני מאות ואלפי שנים, ממשיכים להעסיק יוצרים ומלחינים גם כיום.
את הקונצרט תפתח הפתיחה לאורטוריה "אסתר" מאת גאורג פרידריך הנדל, מן המלחינים החשובים של תקופת הבארוק. בהמשך יבוצעו קטעים מתוך האורטוריה "אסתר" מאת המלחין כריסטיאנו ג'וזפה לידרטי, שנכתבה בהזמנת הקהילה היהודית־פורטוגזית באמסטרדם ובהשראת יצירתו של הנדל. היצירה משקפת מפגש מרתק בין המסורת המוזיקלית האירופית לבין חיי התרבות של הקהילה היהודית באמסטרדם.
לצד היצירות מתקופת הבארוק תבוצע בבכורה עולמית היצירה החדשה "ותאמר תמר ליהודה" מאת המלחינה חנה אג'יאשווילי, שנכתבה בהזמנת תזמורת הבארוק ירושלים, לטקסט מאת איתי וייצמן. היצירה, המוקדשת לזמרת הסופרן קרן מוצרי ולתזמורת, מעניקה קול לתמר ברגע הדרמטי שבו היא מובלת אל מותה, לאחר ששלחה ליהודה את החפצים שיוכיחו כי הוא אבי הילד שהיא נושאת, אך עדיין אינה יודעת אם יזהה אותם ויציל את חייה.
אג'יאשווילי מספרת: "עניין אותי לדמיין את עולמה הפנימי ברגע הזה: את המתח שבין פחד לתקווה, בין פגיעוּת לתעוזה, ובין הזיכרון האינטימי של המפגש עם יהודה לבין הסכנה הממשית שבה היא נמצאת."
את התוכנית תחתום האורטוריה "יהודית" מאת המלחין הצרפתי מארק־אנטואן שרפנטייה, העוסקת בסיפורה של הגיבורה המקראית שהפכה לסמל של אומץ ותושייה. יצירתו של שרפנטייה מצטרפת לשורה ארוכה של יצירות אמנות ומוזיקה שנכתבו בהשראת דמותה של יהודית.
הקונצרט ממשיך את עיסוקה של תזמורת הבארוק ירושלים בקולות נשיים ובדמויות נשים בהיסטוריה של המוזיקה, בין היתר במסגרת פסטיבל "מכשפות?", המוקדש לנשים יוצרות, מבצעות ודמויות נשיות שהשפיעו על התרבות לאורך הדורות.
על הקונצרט ינצח דוד שמר, מייסד תזמורת הבארוק ירושלים ומנהלה המוזיקלי. ישתתפו הסולנים קרן מוצרי (הולנד), סופרן; נעמי לוי-בורלא, סופרן; דורין ססין, אלט; ריכרד רש (גרמניה), טנור; דמיטרי נגרימובסקי, באס.
תוכנית הקונצרט
גאורג פרידריך הנדל: פתיחה לאורטוריה "אסתר"
כריסטיאנו ג'וזפה לידרטי: אריה מתוך האורטוריה "אסתר"
כריסטיאנו ג'וזפה לידרטי: "קול הנשמה"
חנה אג'יאשווילי: "ותאמר תמר ליהודה", בכורה עולמית
מארק־אנטואן שרפנטייה: "יהודית", אורטוריה
מועדי הקונצרטים
שבת, 31.1S0.2026 | חיפה, אודיטוריום מוזיאון הכט
יום ראשון, 1.11.2026 | ירושלים, אודיטוריום ימקא הבינלאומית
יום שני, 2.11.2026 | תל אביב, היכל התרבות, אולם צוקר
יום שלישי, 3.11.2026 | גבעת ברנר, אולם המופעים
לפרטים ולהזמנת כרטיסים:
https://jbo.co.il/concerts/אסתר-תמר-ויהודית/

